b'\n_START_ARTICLE_\nMads Spur-Mortensen\n_START_SECTION_\nKarrierens begyndelse\n_START_PARAGRAPH_\nI hovedparten af sin ungdom og fodboldopdragelse repr\xc3\xa6senterede Spur-Mortensen fodboldklubben B. 1921 fra Nyk\xc3\xb8bing Falster. Mads Spur-Mortensen blev som ungdomsspiller fremh\xc3\xa6vet som en af fremtidens talentfulde spillere, hvilket medvirkede til flere optr\xc3\xa6dener p\xc3\xa5 diverse ungdomslandshold. Efter sin tid som junior forlod Spur-Mortensen Nyk\xc3\xb8bing Falster og B. 1921._NEWLINE_Som 17-\xc3\xa5rig valgte midtbanespilleren at foretage et klubskifte til \xc3\xb8stjyske Vejle Boldklub, hvor Spur-Mortensen blev optaget p\xc3\xa5 Vejles fodboldskole. Spur-Mortensen spillede p\xc3\xa5 klubbens ungdomshold indtil Vejle Boldklubs dav\xc3\xa6rende cheftr\xc3\xa6ner Allan Simonsen rykkede midtbanespilleren op som senior og lod Spur-Mortensen debutere for 1. seniorholdet allerede som ynglingespiller i forbindelse med en kamp p\xc3\xa5 Vejle Stadion den 21. juli 1992 mod Norrby IF \xe2\x80\x93 kampen endte uafgjort med cifrene 0-0. I sin f\xc3\xb8rste halvs\xc3\xa6son (efter\xc3\xa5ret 1992) som professionel seniorspiller opn\xc3\xa5ede Spur-Mortensen spilletid i henholdsvis pokalturneringen, den halv\xc3\xa5rige 1. division (n\xc3\xa6stbedste fodboldr\xc3\xa6kke om efter\xc3\xa5ret) samt Kvalifikationsligaen (n\xc3\xa6stbedste fodboldr\xc3\xa6kke om for\xc3\xa5ret) under den dav\xc3\xa6rende divisionsstruktur for Danmarksturneringen i fodbold. Spur-Mortensen spillede sin sidste kamp for vejlenserne den 23. oktober 1994 p\xc3\xa5 hjemmebane mod B.93 (kampen sluttede 0-0) efter godt tre s\xc3\xa6soner med samlet 73 kampe og 3 m\xc3\xa5l \xe2\x80\x93 heraf 67 divisionskampe. Spur-Mortensen spillede i Vejle de f\xc3\xb8rste tre m\xc3\xa5neder af for\xc3\xa5ret 1995, men tr\xc3\xa6nerteamet, med blandt andet hans tidligere ynglingetr\xc3\xa6ner Ole Fritsen, havde sat ham af f\xc3\xb8rsteholdet. Efter fem kampe udenfor 1. divisionstruppen mente den 20-\xc3\xa5rige midtbanespiller, at tiden m\xc3\xa5tte inde til at pr\xc3\xb8ve noget nyt. N\xc3\xa6stved IF henvendte sig samtidigt med et tilbud om at hente midtbanespilleren p\xc3\xa5 en form for lejeaftale i f\xc3\xb8rste omgang g\xc3\xa6ldende for de resterende runder af slutspillet i Superligaen, hvilket alle parter til sidst enedes om.\n_START_SECTION_\nGennembrud som professionel\n_START_PARAGRAPH_\nSuperliga-klubben N\xc3\xa6stved IF under ledelse af den dav\xc3\xa6rende cheftr\xc3\xa6ner Peter Bonde hentede Mads Spur-Mortensen i slutningen af vinterpausen 1994/1995 p\xc3\xa5 en kontrakt med virkning fra 1. april 2005 frem til og med 30. juni 1996. Midtbanespilleren fik sin officielle kampdebut i forbindelse med en Superliga kamp den 9. april 1995 mod Br\xc3\xb8ndby IF (vindere af grundspillet i efter\xc3\xa5ret 1994) efter at v\xc3\xa6re blevet skiftet ind i det 75. minut af anden halvleg i stedet for Henrik Frimann \xe2\x80\x93 kampen endte uafgjort med cifrene 2-2. Debuten for sydsj\xc3\xa6ll\xc3\xa6nderne fandt derfor sted lidt over en uges tid efter at v\xc3\xa6re blevet k\xc3\xb8bt ud af kontrakten i Vejle Boldklub, der p\xc3\xa5 dav\xc3\xa6rende tidspunkt ikke benyttede ham i f\xc3\xb8rsteholdstruppen. I for\xc3\xa5rss\xc3\xa6sonen 1995 blev Spur-Mortensen ikke betragtet som v\xc3\xa6rende en fast mand i N\xc3\xa6stved IFs f\xc3\xb8rsteholdsmandskab (fire optr\xc3\xa6dener og ingen scoringer) og opn\xc3\xa5ede s\xc3\xa5ledes b\xc3\xa5de spilletid p\xc3\xa5 henholdsvis klubbens f\xc3\xb8rstehold i Superligaen og reserveholdet i de lavere rangerende serier. Efter sommerpausen 1995 optr\xc3\xa5dte Spur-Mortensen som fast mand p\xc3\xa5 N\xc3\xa6stved IFs f\xc3\xb8rsteholdstrup i Superligaen, hvor offensivspilleren deltog i 27 ligakampe ud af 33 mulige (en enkelt scoring) i 1995/96-s\xc3\xa6sonen. _NEWLINE_ Under Coca-Cola Cup i starten af februar 1996, som blev afviklet i KB Hallen med deltagelse af 12 Superliga-klubber, gjorde Spur-Mortensen sig bem\xc3\xa6rket med 7 scoringer i indend\xc3\xb8rsturneringen i fodbold. Med afslutningen p\xc3\xa5 1995/96-s\xc3\xa6sonen rykkede den sydsj\xc3\xa6llandske klub ned i den n\xc3\xa6stbedste r\xc3\xa6kke som f\xc3\xb8lge af en sidsteplads, fire point fra nedrykningsstregen, og med spillerkontraktens udl\xc3\xb8b forlod Spur-Mortensen klubben. Spur-Mortensen forlod N\xc3\xa6stved IF, da man ikke kunne blive enige om de \xc3\xb8konomiske betingelser for en kontrakt-forl\xc3\xa6ngelse._NEWLINE_Akademisk Boldklub viste interesse f\xc3\xb8r premieren p\xc3\xa5 1996/97-s\xc3\xa6sonen og sikrede den nyoprykkede Superliga-klub, under ledelse af dav\xc3\xa6rende cheftr\xc3\xa6ner Tonni Nielsen, sig straks Spur-Mortensens underskift p\xc3\xa5 en to-\xc3\xa5rig aftale. Akademikerne have forinden deltaget i finalen af DBUs Landspokalturnering, blevet omdannet fra et anpartselskab til et aktieselskab og \xc3\xb8get antallet af kontraktspillere fra 10-12 spillere til 24 spillere, der nu havde fodbolden som deltidsjob. En af baggrundene for skiftet til Gladsaxe var Spur-Mortensens \xc3\xb8nske om at kunne bevare chancen for at opn\xc3\xa5 spilletid i Superligaen. I l\xc3\xb8bet af august m\xc3\xa5ned blev Spur-Mortensen imidlertidigt rykket ned og spille p\xc3\xa5 klubbens andethold i serierne og der blev ikke megen spilletid med f\xc3\xb8rsteholdstruppen. Spur-Mortensens egen forklaring p\xc3\xa5 at det kun blev til fire kampe (heraf to kampe i Superligaen) i l\xc3\xb8bet af efter\xc3\xa5ret 1996 og degraderingen til andetholdet var at han "var nok en tak for offensiv i [sin] spillestil i forhold til [tr\xc3\xa6nerens] smag"._NEWLINE_2. divisionsklubben Nyk\xc3\xb8bing Falster Alliancen havde i efter\xc3\xa5rss\xc3\xa6sonen 1996 f\xc3\xa5et en tilladelse fra Dansk Boldspil-Union til at drive professionel fodbold og benyttede denne lejlighed til at skrive leje Spur-Mortensen hos akademikerne i de resterende fem kampe i 2. division \xc3\x98st (efter\xc3\xa5r). Spur-Mortensen vendte s\xc3\xa5ledes tilbage til barndomsklubben og dens overbygning med naboklubben B.1901 for en kort periode. Den offensive midtbanespiller fik lavet et enkelt m\xc3\xa5l for falstringerne i forbindelse med en udebanekamp den 26. oktober 1996 mod Boldklubben Frem, da Spur-Mortensen reducerede til stillingen 2-1. Nyk\xc3\xb8bing Falster Alliancen endte efter\xc3\xa5rss\xc3\xa6sonen p\xc3\xa5 en samlet sjetteplads lige over nedrykningsstregen (med den dav\xc3\xa6rende struktur for Danmarksturneringen med en \xc3\xb8st-pulje best\xc3\xa5ende af otte hold)._NEWLINE_I mellemtiden var en ny cheftr\xc3\xa6ner tiltr\xc3\xa5dt i Gladsaxe-klubben, da Christian Andersen erstattede Tonni Nielsen i vinterpausen 1996/1997. Under den nye cheftr\xc3\xa6ner kom Spur-Mortensen tilbage i varmen. Den teknisk dygtige offensive midtbanespiller form\xc3\xa5ede at tilspille sig en plads i k\xc3\xb8benhavnernes Superliga-trup og blev p\xc3\xa5 ny udtaget mere regelm\xc3\xa6ssigt efter lejeaftalens udl\xc3\xb8b og var s\xc3\xa5ledes med til at sikre klubbens fortsatte eksistens i Superligaen efter 1996/97-s\xc3\xa6sonen med deltagelse i yderligere 12 ligakampe. I sin f\xc3\xb8rste tid hos Akademisk Boldklub benyttedes Spur-Mortensen mere som en bolderobrer end en teknisk spilfordeler. I 1997/98-s\xc3\xa6sonen endte Akademisk Boldklub p\xc3\xa5 en samlet femteplads og Spur-Mortensen gled igennem hele s\xc3\xa6sonen ind og ud af truppen med enten en plads i startopstillingen eller en plads p\xc3\xa5 b\xc3\xa6nken som ubenyttet spiller. I for\xc3\xa5rss\xc3\xa6sonen 1998 blev Spur-Mortensen fortrinsvist benyttet som indskiftningsspiller og opn\xc3\xa5ede samlet kun seks Superliga-kampe i hele 1997/98-s\xc3\xa6sonen. I starten af januar 1998 var Spur-Mortensen med til at sikre klubben en samlet tredjeplads i Divisionsforeningens indend\xc3\xb8rsst\xc3\xa6vne i Br\xc3\xb8ndby Hallen, hvor elleve af Superliga-klubberne samt p\xc3\xa5 dav\xc3\xa6rende nummer et i 1. division deltog._NEWLINE_Efter afslutningen p\xc3\xa5 Superligaen i 1997/98-s\xc3\xa6sonen den 1. juni besluttede Nyk\xc3\xb8bing Falster Alliancen p\xc3\xa5 ny at leje Spur-Mortensen hos akademikerne, denne gang for den resterende del af 1997/98-s\xc3\xa6sonen i 2. division. Spur-Mortensen kunne dog ikke forhindre holdet i at ende p\xc3\xa5 en samlet 13. plads i 2. division (et enkelt point under nedrykningsstregen), der bet\xc3\xb8d at NFA skulle spille i den dav\xc3\xa6rende fjerdebedste r\xc3\xa6kke, Kvalifikationsr\xc3\xa6kken, i efter\xc3\xa5ret 1998.\n_START_SECTION_\nFors\xc3\xb8g p\xc3\xa5 udlandseventyr samt tilbagevenden til dansk fodbold\n_START_PARAGRAPH_\nSpur-Mortensen vendte tilbage til Akademisk Boldklub, men kom f\xc3\xb8rst p\xc3\xa5 banen i en Superliga-kamp p\xc3\xa5 udebane den 15. november 1998 mod Vejle Boldklub i en kamp som AB vandt med cifrene 2-0. Efter tre m\xc3\xa5neder af 1998/99-s\xc3\xa6sonen lod ledelsen Christian Andersen g\xc3\xa5 og ansatte i stedet cheftr\xc3\xa6ner Ole M\xc3\xb8rch den 10. november 1998. Ole M\xc3\xb8rch gav Mads Spur-Mortensen mere spilletid end han havde haft under Christian Andersen, men det var stadig ikke nok til at midtbanespilleren fik fornyet sin fuldtidskontrakt i l\xc3\xb8bet af for\xc3\xa5rss\xc3\xa6sonen 1999 p\xc3\xa5 trods af \xc3\xb8nsket om at forts\xc3\xa6tte i klubben. I starten af februar 1999 fors\xc3\xb8gte Spur-Mortensen derfor at tilspille sig en professionel kontrakt med den engelske First Division-klub Norwich City F.C.. En tre dages pr\xc3\xb8vetr\xc3\xa6ning inklusiv en enkelt tr\xc3\xa6ningskamp for klubbens reserver imod First Division-klubben Swindon Town F.C. den 4. februar, der blev besejret med cifrene 2-0, f\xc3\xb8rte dog ikke en aftale med sig og midtbanespilleren vendte tilbage til Danmark og AB. Efter at have ligget p\xc3\xa5 f\xc3\xb8rstepladsen i store dele af efter\xc3\xa5rss\xc3\xa6sonen tabte de gr\xc3\xb8nblusede akademikere kampen om Danmarksmesterskabet i l\xc3\xb8bet af for\xc3\xa5rss\xc3\xa6sonen 1999. 1998/99-s\xc3\xa6sonen endte for AB\'erne med bronze-medaljer samt en finalesejr i DBUs Landspokalturnering (over AaB med cifrene 2-1), hvilket er forblevet det sportslige h\xc3\xb8jdepunkt i Spur-Mortensens spillerkarriere. Bagsv\xc3\xa6rd-klubbens ledelse valgte ikke at forl\xc3\xa6nge aftalen med Spur-Mortensen, der i den seneste s\xc3\xa6son kun havde v\xc3\xa6ret i aktion f\xc3\xa5 gange, og den offensive spiller kunne forlade Superliga-klubben som transferfri i sommerpausen 1999 med kontraktens udl\xc3\xb8b._NEWLINE_I slutningen af juli 1999 fors\xc3\xb8gte Spur-Mortensen sig p\xc3\xa5 ny i engelsk fodbold, men pr\xc3\xb8vetr\xc3\xa6ningen i Cambridge United F.C. resulterede i sidste ende ikke i underskrivelsen af en kontrakt med klubben. Efter sommerpausen 1999 var den 24-\xc3\xa5rige centrale midtbanespiller i stedet at finde i truppen for 1. divisionsklubben B.93, der i den forgangne s\xc3\xa6son spillede i Superligaen, p\xc3\xa5 en et-\xc3\xa5rig deltids-kontrakt. Spur-Mortensen blev samtidig genforenet med cheftr\xc3\xa6ner Christian Andersen i \xc3\x98sterbro-klubben, som forinden netop var blevet hans nye arbejdsgiver. Spur-Mortensen blev en del af en 1. divisionstrup med en gennemsnitlig alder p\xc3\xa5 22 \xc3\xa5r, hvor offensivspilleren var et af \xc3\x98sterbro-holdets profiler og hans indsats p\xc3\xa5 gr\xc3\xb8nsv\xc3\xa6ren blev fremh\xc3\xa6vet som v\xc3\xa6rende "samlingspunktet p\xc3\xa5 midtbanen, hvor de kreative ideer [blev] igangsat". Med sine 28 kampe og 10 m\xc3\xa5l (en del p\xc3\xa5 straffespark) blev Spur-Mortensen en af n\xc3\xb8glespillerne i 1999/2000-s\xc3\xa6sonen, der endte med en samlet tredjeplads til de hvid-blusede spillere \xe2\x80\x93 et enkelt point efter Haderslev FK (som B.93 vandt over i tre tilf\xc3\xa6lde, to gange i turneringen og en enkelt gang i pokalen) og en oprykningplads til Superligaen._NEWLINE__NEWLINE_Cheftr\xc3\xa6ner Christian Andersens kommende skifte til 1. divisionskollegaerne Farum Boldklub var udslagsgivende for Spur-Mortensens beslutning om at forlade \xc3\x98sterbro-klubben i sommeren 2000 og indg\xc3\xa5 en aftale med den nordsj\xc3\xa6llandske fusionsklub inden s\xc3\xa6sonpremieren, eftersom Spur-Mortensen \xc3\xb8nskede Andersen som tr\xc3\xa6ner fremover. Den dav\xc3\xa6rende cheftr\xc3\xa6ner for B.93 Christian Andersen annoncerede allerede sit skifte til cheftr\xc3\xa6nerposten i Farum Boldklub i sommerpausen 2000, et halvt \xc3\xa5r f\xc3\xb8r kontraktens udl\xc3\xb8b og j\xc3\xa6vnf\xc3\xb8r betingelserne om opsigelsesvarsel, men havde f\xc3\xb8rst officiel virkning fra og med den 1. januar 2001. Spur-Mortensen underskrev en et-\xc3\xa5rig fuldtidsprofessionel kontrakt med den nordsj\xc3\xa6llandske fodboldklub g\xc3\xa6ldende for 2000/01-s\xc3\xa6sonen, hvor den teknisk dygtige midtbanespiller i den f\xc3\xb8rste tid fortsatte i sin rolle som spilfordeler. En meniskskade holdt imidlertidigt midtbanespilleren udenfor f\xc3\xb8rsteholdstruppen en stor del af efter\xc3\xa5rss\xc3\xa6sonen. Den resterende af del af opholdet i Farum Boldklub blev ingen st\xc3\xb8rre personlig spillem\xc3\xa6ssig succes, idet Spur-Mortensen fortrinsvist blev udtaget til andetholdets seriekampe og DBUs U/21-turnering. Spur-Mortensen opn\xc3\xa5ede enkelte kampe p\xc3\xa5 f\xc3\xb8rsteholdet i slutningen af 1999/2000-s\xc3\xa6sonen, men indgik ikke siden for\xc3\xa5rss\xc3\xa6sonen 2000 som cheftr\xc3\xa6ner Christian Andersens f\xc3\xb8rstevalg. Den tekniske midtbanespiller optr\xc3\xa5dte s\xc3\xa5ledes i efter\xc3\xa5rss\xc3\xa6sonen 2001 kun en enkelt gang p\xc3\xa5 f\xc3\xb8rsteholdet, mens han var en af de b\xc3\xa6rende kr\xc3\xa6fter p\xc3\xa5 klubbens reservehold, der rykkede op i Kvalifikationsr\xc3\xa6kken. Utilfreds med situationen, besluttede midtbanespilleren i begyndelsen af december 2001 at forhandle sig til \xc3\xb8jeblikkelig kontraktfrihed f\xc3\xb8r tiden, s\xc3\xa5ledes hans ophold i Farum Boldklub var forbi med efter\xc3\xa5rets sidste spillede ligakamp og herefter blev fritstillet til at finde sig en ny klub. _NEWLINE_ Afskeden med Farum Park og kontraktens hurtige oph\xc3\xb8r begrundede Spur-Mortensen efterf\xc3\xb8lgende med at han p\xc3\xa5 et tidspunkt i l\xc3\xb8bet af 2001 havde "raget uklar" med den dav\xc3\xa6rende bestyrelsesformand og folketingsmedlem Peter Brixtofte, hvilket Spur-Mortensen ans\xc3\xa5 som v\xc3\xa6rende ensbetydende med, at han ikke l\xc3\xa6ngere havde en fremtid i den nordsj\xc3\xa6llandske fodboldklub._NEWLINE_I 2002 fors\xc3\xb8gte Spur-Mortensen sig derfor at tilspille sig en professionel kontrakt i den gr\xc3\xa6ske 2. divisionsklub AO Kerkyra, men opholdet p\xc3\xa5 vestlige ferie\xc3\xb8 Korfu blev ikke vellykket. Midtbanespilleren vender derfor tilbage til dansk fodbold efter et kort ophold i engelske Charlton Athletic F.C. (med barndomskollegaen og landsholdsspilleren Claus Jensen i spillertruppen), hvor han tr\xc3\xa6nede med klubbens reserver._NEWLINE_I marts 2003, kort tid inden starten p\xc3\xa5 for\xc3\xa5ret af 2002/03-s\xc3\xa6sonen, sluttede Spur-Mortensen sig til 1. divisionsklubben Hellerup IKs bedste mandskab under ledelse af cheftr\xc3\xa6ner Claus Brydensholt. Gentofte-klubben endte imidlertidigt s\xc3\xa6sonen med en sidsteplads i divisionen, hvilket medf\xc3\xb8rte nedrykning til den tredjebedste r\xc3\xa6kke og en tr\xc3\xa6nerfyring. Da Jakob Friis-Hansen tiltr\xc3\xa5dte som ny cheftr\xc3\xa6ner i sommeren inden 2003/04-s\xc3\xa6sonen foretog han indenfor sine f\xc3\xb8rste tre uger en st\xc3\xb8rre udskiftning af mere eller mindre hele divisionstruppen i Hellerup IK, hvilket ogs\xc3\xa5 resulterede i Spur-Mortensens afgang._NEWLINE_Dette blev i sommeren 2003 startskuddet til endnu et fors\xc3\xb8g p\xc3\xa5 at starte en professionel og mere permanent udlandskarriere i den hollandske Eerste divisie-klub SC Cambuur hjemmeh\xc3\xb8rende i Leeuwarden, men endnu engang vender Spur-Mortensen tilbage til dansk klubfodbold efter nogle m\xc3\xa5neder i den n\xc3\xa6stbedste hollandske fodboldr\xc3\xa6kke._NEWLINE_Tilbage i Danmark bliver det et gensyn med Gentofte Stadion, hvor Spur-Mortensen inden starten p\xc3\xa5 for\xc3\xa5rss\xc3\xa6sonen 2004 p\xc3\xa5 ny sluttede sig til Hellerup IKs 2. divisionstrup, der overvintrede p\xc3\xa5 en topplacering, efter at have indg\xc3\xa5et en aftale hvor han fik en kontraktlig status som amat\xc3\xb8rspiller. I 2003/04-s\xc3\xa6sonen var Spur-Mortensen s\xc3\xa5ledes med til at sikre Hellerup IK tilbagevenden til landets n\xc3\xa6stbedste r\xc3\xa6kke, da klubben vandt 2. division. I efter\xc3\xa5ret 2004 l\xc3\xa5 Hellerup IK i en periode p\xc3\xa5 f\xc3\xb8rstepladsen, men overvintrede p\xc3\xa5 en fjerdeplads og endte s\xc3\xa6sonen p\xc3\xa5 en samlet syvendeplads. Om eftermiddagen den 28. februar 2005 modtog 1. divisionsklubben licensen fra Dansk Boldspil-Union til at drive professionel fodboldvirksomhed og blev dermed det sidste hold i landets n\xc3\xa6stbedste r\xc3\xa6kke i 2004/05-s\xc3\xa6sonen, der indf\xc3\xb8rte kontraktfodbold. I denne forbindelse tegnede HIK professionelle kontrakter med 12 spillere, herunder Mads Spur-Mortensen, der derudover ogs\xc3\xa5 var ansat p\xc3\xa5 fuldtid med en r\xc3\xa6kke administrative pligter (markerting) i klubben ved siden af fodbolden. Spur-Mortensen havde i l\xc3\xb8bet af sine godt to \xc3\xa5r i Hellerup-klubbens bedste mandskab stor betydning som b\xc3\xa5de spilfordeler og afslutter ved frispark, men var ude med en skade i akillescenen det meste af det sidste \xc3\xa5rs tid inden han forlod holdet i vinterpausen 2005/2006._NEWLINE_I januar m\xc3\xa5ned 2006 vendte Spur-Mortensen i stedet tilbage til hans tidligere klub B.93, hvor han fortsatte som kontraktspiller i en divisionstrup med elleve nye spillere for det dav\xc3\xa6rende bundhold i den tredjebedste r\xc3\xa6kke (2. division \xc3\x98st) samtidig med at en ny cheftr\xc3\xa6ner, Michael Sch\xc3\xa4fer, og ny direkt\xc3\xb8r, Claus Borre, var tiltr\xc3\xa5dt og man havde f\xc3\xa5et en ny storsponsor i form af Nybolig (v. Peter Norvig). I l\xc3\xb8bet af for\xc3\xa5rss\xc3\xa6sonen 2006 form\xc3\xa5ede B.93 at spille sig fri af nedrykningsstregen og forblive i r\xc3\xa6kken efter 2005/07-s\xc3\xa6sonens afslutning. Spur-Mortensen fik imidlertidigt oph\xc3\xa6vet sin spillerkontrakt med i f\xc3\xa6lles forst\xc3\xa5else med k\xc3\xb8benhavnernes klubledelse i september 2006 efter l\xc3\xa6ngere tids skadesbehandling og fors\xc3\xb8g p\xc3\xa5 genoptr\xc3\xa6ning. Efter l\xc3\xa6geligt r\xc3\xa5d fik Spur-Mortensen besked p\xc3\xa5 at holde et halvt \xc3\xa5rs pause, alt imens at skadesbehandlingen fortsatte, for at undg\xc3\xa5 at skaden endte at g\xc3\xb8re ham fodboldinvalid._NEWLINE_Spur-Mortensen genoptog allerede fodbolden i forbindelse med en tr\xc3\xa6ningskamp i starten af februar 2007 for hans tidligere klub Hellerup IK. Mads Spur -Mortensen stoppede efter 2006/07-s\xc3\xa6sonen sin professionelle spillekarriere p\xc3\xa5 banen._NEWLINE_I slutningen af vinterpausen 2007/08 skiftede Spur-Mortensen til J\xc3\xa6gersborg Boldklub og klubbens f\xc3\xb8rstehold, der p\xc3\xa5 dav\xc3\xa6rende tidspunkt var lokaliseret i Kvalifikationsr\xc3\xa6kken. Mads Spur-Mortensen deltog i en r\xc3\xa6kke af klubbens tr\xc3\xa6ningskampe, men sad imidlertidigt udenfor i store dele af s\xc3\xa6sonen grundet en langvarig skade.\n_START_SECTION_\nLandsholdskarriere\n_START_PARAGRAPH_\nSpur-Mortensen indledte sin ungdomslandsholdskarriere p\xc3\xa5 U/16-landsholdet, hvor han fik sin debut den 13. april 1990, i forbindelse med en venskabsturnering, der blev afviklet i den franske by Montaigu, mod Sovjetunionen \xe2\x80\x93 kampen endte 0-1 til modstanderne. Spur-Mortensens deltagelse i U/16-landsholdssammenh\xc3\xa6ng fandt altsammen sted over en periode p\xc3\xa5 fire dage mod henholdsvis Spanien (14. april 1990), Tyskland (14. april 1990), Frankrig (15. april 1990) og Sovjetunionen (16. april 1990). Begge hans scoringer for U/16-landsholdet faldt i kampen mod Frankrigs tilsvarende ungdomslandshold._NEWLINE_Spur-Mortensen blev sidenhen udtaget til kampe p\xc3\xa5 U/17-landsholdet (sytten optr\xc3\xa6dener og en enkelt scoring) og U/19-landsholdet (tolv optr\xc3\xa6dener og tre scoringer), hvor den offensive midtbanespiller var fast mand i truppen._NEWLINE_Midtbanespilleren debuterede p\xc3\xa5 U/21-landsholdet i finalekampen mod Sydkorea i den internationale fire-nationers turnering for ungdomslandshold i den australske storby Sydney, da Spur-Mortensen blev skiftet ind godt et kvarter f\xc3\xb8r tid i stedet for Michael Nonbo. Spur-Mortensen var blevet hasteindkaldt i forbindelse med vinterturen i januar efter en to \xc3\xa5rig pause fra ungdomslandsholdet, da AGF\'s repr\xc3\xa6sentant Martin J\xc3\xb8rgensen p\xc3\xa5drog sig en alvorligere skade end f\xc3\xb8rst antaget umiddelbart inden afrejsen til Australien. Finalen endte med en dansk sejr med cifrene 2-1 (1-0 f\xc3\xb8ring til Danmark efter f\xc3\xb8rste halvleg) og som skulle vise sig som Spur-Mortensens sidste kamp p\xc3\xa5 landsholdsniveau._NEWLINE_Spur-Mortensen n\xc3\xa5ede samlet 35 optr\xc3\xa6dener med seks m\xc3\xa5l til f\xc3\xb8lge p\xc3\xa5 Dansk Boldspil-Unions ungdomshold som repr\xc3\xa6sentant for henholdsvis B. 1921 og Vejle Boldklub.\n_START_SECTION_\nTr\xc3\xa6nerkarriere\n_START_PARAGRAPH_\nKort tid efter at have indstillet sin professionelle spillerkarriere som 33-\xc3\xa5rig, blev Spur-Mortensen hentet ind som ny assistenttr\xc3\xa6ner under den dav\xc3\xa6rende cheftr\xc3\xa6ner Jakob Friis-Hansen i 2. divisionsklubben Boldklubben Fremad Amager og blev s\xc3\xa5ledes afl\xc3\xb8seren for den hidtidige assistent- og angrebstr\xc3\xa6ner Peter Rasmussen, der to m\xc3\xa5neder forinden havde forladt posten pr. 1. december 2007. Spur-Mortensens f\xc3\xb8rste uofficielle opgave som assistenttr\xc3\xa6ner for amagerkanerne, der havde overvintret p\xc3\xa5 en f\xc3\xb8rsteplads i \xc3\xb8st-puljen, skulle blive tr\xc3\xa6ningskampen p\xc3\xa5 udebane mod Br\xc3\xb8ndby IF\'s bedste mandskab den 7. februar 2008. Spur-Mortensen havde i sin tid som aktiv i Hellerup IK netop haft Friis-Hansen som cheftr\xc3\xa6ner. Spur-Mortensen n\xc3\xa5ede at v\xc3\xa6re assistenttr\xc3\xa6ner for Sundby-klubbens bedste mandskab i otte officielle 2. divisionskampe (fire sejre, en uafgjort og tre nederlag) f\xc3\xb8r han valgte at forlade posten som f\xc3\xb8lge af cheftr\xc3\xa6ner Jakob Friis-Hansens fyring i k\xc3\xb8lvandet p\xc3\xa5 nederlagene mod Fremad Amagers n\xc3\xa6rmeste oprykningskandidater i 2007/08-s\xc3\xa6sonen, Br\xc3\xb8nsh\xc3\xb8j Boldklub og FC Roskilde. Friis-Hansen var grunden til at Spur-Mortensen tog jobbet og han kunne ikke se sig selv arbejde sammen med andre i klubben.'